ไฟแนนทูเดย์
โดย...ช.ชดา
24 พ.ย. 2558

โดย...ช.ชดา
...ความตั้งใจของ อภิศักดิ์ ตันติวรวงศ์ รมว.คลัง ที่อยากให้คนไทยได้รับข่าวดี มีความหวังในชีวิต ถึงขนาดฝากเรื่องข่าวดีไว้ในอ้อมใจผู้บริหารกระทรวงการคลัง ว่าจะพูดอะไรให้คิดก่อนพูดสักนิดนึง ปรากฏว่าในช่วงนี้แทบไม่มีอะไรหลุดออกมาจากคลังเลย ไม่รู้ว่าเพราะข้าราชการเกร็ง ไม่แน่ใจว่าเรื่องไหนพูดแล้วเป็นข่าวดี หรืออีกทางหนึ่งเพราะไม่มีอะไรดีก็เลยไม่มีอะไรจะบอก
...มนุษย์เงินเดือนตั้งหน้าตั้งตารอดูแพ็กเกจการลดภาษีเงินได้ของกรมสรรพากร ที่ยังคงอุบไต๋เงียบไม่บอกไม่กล่าวข่าวดีให้ประชาชนได้รู้ อันนี้ซิข่าวดี แต่ ประสงค์ พูนธเนศ อธิบดีกรมสรรพากร ยังไม่พูดให้ชัดว่าจะเพิ่มการหักค่าลดหย่อนอะไรให้กับผู้เสียภาษีบ้าง ที่พูดหลายครั้งจนจำได้คือ จะให้หักลดหย่อนค่าใช้จ่ายส่วนตัวจากปีละ 6 หมื่นบาท เป็น 1.2 แสนบาท ส่วนตัวอื่นยังพูดไม่ค่อยชัดเท่าไหร่ว่าจะเพิ่มอะไรให้อีก
...ญนน์ โภคทรัพย์ กรรมการผู้จัดการใหญ่ ธนาคารไทยพาณิชย์ หลังจากทำบุญกฐินธนาคารเรียบร้อยแล้ว เดินหน้างานบุญใหญ่ต่อในโครงการ “SCB ทำดี เพื่อพ่อ” จัดบรรพชาอุปสมบทหมู่พนักงานธนาคาร และบริษัทในเครือ 111 รูป ถวายเป็นพระราชกุศลเนื่องในโอกาสวันเฉลิมพระชนมพรรษาพระบาทสมเด็จพระเจ้าอยู่หัว 5 ธ.ค. 2558 นี้ ณ วัดบวรนิเวศวิหาร งานนี้มี ธนะ คุ้งบรรพต, ธนิก ธราวิศิษฏ์, กัมพล จันทวิบูลย์ และไพบูลย์ ตั้งกนกไพโรจน์ ผู้ช่วยผู้จัดการใหญ่ ธนาคารไทยพาณิชย์ ร่วมอุปสมบทด้วย
...คุณพี่อังคณา ปิลันธน์โอวาท ไชยมนัส โชว์ผลงาน 2 ปี 8 เดือน ในตำแหน่งกรรมการผู้จัดการธนาคารอาคารสงเคราะห์ (ธอส.) ว่าดีขึ้นทุกด้าน โดยเฉพาะหนี้ที่ไม่ก่อให้เกิดรายได้ หรือเอ็นพีแอล ที่เคยพุ่งขึ้นแตะ 5.5 หมื่นล้านบาท หรือ 7.80% เมื่อปี 2556  ลดลงมาอยู่ที่ 4.55 หมื่นล้านบาท หรือ 5.43% เท่านั้นเอง  วันนี้พี่อังลุกจากเก้าอี้นี้ไปแล้ว การคัดเลือกผู้เหมาะสมมานั่งเก้าอี้เอ็มดียังดำเนินต่อไป ในเร็วๆ นี้ คงเห็นตัวเอ็มดีใหม่
...อดิศว์ หลายชูไทย รองกรรมการผู้จัดการ ธนาคารกสิกรไทย ได้หวาดเสียวเล็กน้อยเพราะเพิ่งกลับจากโรดโชว์ในยุโรป 2 สัปดาห์ ก็เกิดเหตุการณ์การก่อการร้ายกลางกรุงปารีสของฝรั่งเศส หากเกิดเหตุระหว่างโรดโชว์คงจะลำบาก แต่ทีมเคแบงก์ก็ร่วมแสดงความเสียใจต่อเหตุร้ายนี้กันทุกคน